Document ID: 32005R0695

ΚΑΝΟΝΙΣΜΌΣ (ΕΚ) αριθ. 695/2005 ΤΟΥ ΣΥΜΒΟΥΛΊΟΥ
της 26ης Απριλίου 2005
για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (1), και ιδίως το άρθρο 2 παράγραφος 3,
την πρόταση της Επιτροπής,
Εκτιμώντας τα ακόλουθα:
(1)
Όσον αφορά τα μέτρα παρέμβασης για τα οποία δεν έχει καθοριστεί ποσό ανά μονάδα στα πλαίσια κοινής οργάνωσης αγοράς, οι βασικοί κανόνες που διέπουν την κοινοτική χρηματοδότηση καθορίζονται από τον κανονισμό (ΕΟΚ) αριθ. 1883/78 (2), ιδίως όσον αφορά τον τρόπο καθορισμού των ποσών προς χρηματοδότηση, τη χρηματοδότηση των δαπανών που προκύπτουν από τη δέσμευση των αναγκαίων κεφαλαίων για την αγορά των προϊόντων παρεμβάσεως, την αποτίμηση των αποθεμάτων προς μεταφορά από τη μία χρήση στην άλλη και τη χρηματοδότηση των δαπανών που προκύπτουν από τις υλικές ενέργειες αποθηκεύσεως.
(2)
Κατά το άρθρο 5 του κανονισμού (ΕΟΚ) αριθ. 1883/78, οι δαπάνες των τόκων που βαρύνουν τα κράτη μέλη για την αγορά προϊόντων στην παρέμβαση, χρηματοδοτούνται από την Κοινότητα βάσει ενιαίας μεθόδου και ενιαίου επιτοκίου.
(3)
Είναι ενδεχόμενο, σε κάποιο κράτος μέλος, η αγορά γεωργικών προϊόντων στη δημόσια παρέμβαση να μπορεί να χρηματοδοτηθεί μόνον με επιτόκια τα οποία είναι σημαντικά υψηλότερα από το ενιαίο επιτόκιο.
(4)
Κατά το μέτρο που η διαφορά μεταξύ των επιτοκίων είναι υψηλότερη από το διπλάσιο του ενιαίου επιτοκίου σε δεδομένο κράτος μέλος, επιβάλλεται η πρόβλεψη εφαρμογής διορθωτικού μηχανισμού. Είναι, εντούτοις, σημαντικό, μέρος της εν λόγω διαφοράς να βαρύνει το ενδιαφερόμενο κράτος μέλος, ώστε να το ενθαρρύνει να αναζητήσει το λιγότερο δαπανηρό τρόπο χρηματοδότησης.
(5)
Είναι σκόπιμο η εφαρμογή του εν λόγω μηχανισμού να είναι προσωρινή και, ως εκ τούτου, να αναφέρεται στα οικονομικά έτη 2005 και 2006. Θα πρέπει να εφαρμοστεί από την αρχή του τρέχοντος οικονομικού έτους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 5 του κανονισμού (ΕΟΚ) αριθ. 1883/78, το τρίτο εδάφιο αντικαθίσταται από το ακόλουθο κείμενο:
«Κατά παρέκκλιση από το πρώτο εδάφιο, εάν το επιτόκιο που βαρύνει ένα κράτος μέλος υπερβαίνει το διπλάσιο του ενιαίου επιτοκίου, η Επιτροπή δύναται, για τα οικονομικά έτη 2005 και 2006, στα πλαίσια χρηματοδότησης δαπανών τόκου που βαρύνουν το συγκεκριμένο κράτος μέλος, να καλύψει το ποσό που αντιστοιχεί στο ενιαίο επιτόκιο, προσαυξημένο κατά τη διαφορά μεταξύ του διπλασίου του επιτοκίου αυτού και του πραγματικού επιτοκίου που βαρύνει το εν λόγω κράτος μέλος».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται για τις δαπάνες που πραγματοποιούνται από την 1η Οκτωβρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 26 Απριλίου 2005.

Labels: 3
2
15